
Προς 

τις Εταιρείες Ορκωτών Ελεγκτών 

[με την παράκληση να ενημερώσετε

σχετικά τους Ορκωτούς Ελεγκτές Λογιστές σας] 
Θέμα:
Αντιμετώπιση των φορολογικά ανέλεγκτων χρήσεων στην Έκθεση Ελέγχου επί των οικονομικών καταστάσεων της χρήσεως 1.1.2011 – 31.12.2011 και στις σημειώσεις της εταιρείας.

Σας διαβιβάζουμε την εισήγηση του Επιστημονικού Συμβουλίου σχετικά με την αντιμετώπιση των φορολογικά ανέλεγκτων χρήσεων στην Έκθεση Ελέγχου επί των οικονομικών καταστάσεων της χρήσεως 1.1.2011 – 31.12.2011 και στις σημειώσεις της εταιρείας, η οποία εγκρίθηκε κατά την ΣΤ΄76/2β/21.3.2012 συνεδρίαση του Εποπτικού Συμβουλίου.
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ
ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής
Συνημμ: 1
Εσωτερική διανομή: 
· Επιστημονικό Συμβούλιο  Σ.Ο.Ε.Λ. 
· Υπηρεσία Μητρώου Σ.Ο.Ε.Λ. 
«ΑΝΤΙΜΕΤΩΠΙΣΗ ΤΩΝ ΦΟΡΟΛΟΓΙΚΑ ΑΝΕΛΕΓΚΤΩΝ  ΧΡΗΣΕΩΝ ΣΤΗΝ ΕΚΘΕΣΗ ΕΛΕΓΧΟΥ ΕΠΙ ΤΩΝ ΟΙΚΟΝΟΜΙΚΩΝ ΚΑΤΑΣΤΑΣΕΩΝ ΤΗΣ ΧΡΗΣΕΩΣ 1/1- 31/12/2011 ΚΑΙ ΣΤΙΣ ΣΗΜΕΙΩΣΕΙΣ ΤΗΣ ΕΤΑΙΡΕΙΑΣ

Περίπτωση Ι. Η εταιρία έχει αναθέσει στον Ορκωτό Ελεγκτή Λογιστή τη χορήγηση Φορολογικού Πιστοποιητικού. 

Α1) Στην περίπτωση που από την εξέλιξη του έλεγχου δεν έχει προκύψει διαφωνία συνιστάται να αναγράφεται στις σημειώσεις ή στο προσάρτημα η κατωτέρω σημείωση:  

«Για τη χρήση 2011 η εταιρία έχει υπαχθεί στο φορολογικό έλεγχο των Ορκωτών Ελεγκτών Λογιστών που προβλέπεται από τις διατάξεις του άρθρου 82 παραγρ. 5 Ν. 2238/1994. Ο έλεγχος αυτός βρίσκεται σε εξέλιξη και το σχετικό φορολογικό πιστοποιητικό προβλέπεται να χορηγηθεί μετά τη δημοσίευση των οικονομικών καταστάσεων χρήσεως 2011. (Αν μέχρι την ολοκλήρωση του φορολογικού ελέγχου προκύψουν πρόσθετες φορολογικές υποχρεώσεις εκτιμούμε ότι αυτές δεν θα έχουν ουσιώδη επίδραση στις οικονομικές καταστάσεις)».

Α2) Στην περίπτωση που από την εξέλιξη του έλεγχου  έχει προκύψει διαφωνία, η οποία οδηγεί σε σημαντική διαφοροποίηση συνιστάται να παραλείπεται η τελευταία μέσα σε παρένθεση πρόταση και ο Ορκωτός Ελεγκτής πρέπει  να αναγράψει σχετική παρατήρηση. 

Β1) Για τις ανέλεγκτες χρήσεις (δηλ. μέχρι 2010), αν ο Ορκωτός Ελεγκτής δεν αναγράψει παρατήρηση για μη σχηματισμό πρόβλεψης, πρέπει να έχει επαρκή τεκμηρίωση ότι δεν θα προκύψουν πρόσθετοι φόροι και η εταιρία να κάνει απλή αναφορά στις σημειώσεις ή στο προσάρτημα για τις ανέλεγκτες χρήσεις όπου αναφέρει την εκτίμησή της ότι «Οι φόροι που ενδεχομένως προκύψουν δεν θα έχουν ουσιώδη επίδραση στις οικονομικές καταστάσεις».

Β2) Για τις ανέλεγκτες χρήσεις (δηλ. μέχρι 2010) ο Ορκωτός Ελεγκτής πρέπει να αναγράψει την προβλεπόμενη παρατήρηση όταν δεν έχει σχηματιστεί σχετική πρόβλεψη ενώ έπρεπε να σχηματιστεί.

Περίπτωση ΙΙ. Η εταιρία δεν έχει αναθέσει στον Ορκωτό Ελεγκτή Λογιστή τη χορήγηση Φορολογικού Πιστοποιητικού.

Α1) Αν δεν συντρέχει λόγος για αναγραφή σχετικής παρατήρησης, στην παράγραφο «Αναφορά επί άλλων νομικών θεμάτων» πρέπει να γίνει σχετική αναφορά ως εξής:

«Για τη χρήση 2011 η εταιρία δεν έχει αποδεχθεί το φορολογικό έλεγχο των Ορκωτών Ελεγκτών Λογιστών που προβλέπεται από τις διατάξεις του άρθρου 82 παραγρ. 5 Ν. 2238/1994 και υπόκειται στις προβλεπόμενες από το άρθρο  αυτό κυρώσεις».

Α2) Αν υπάρχει διαφωνία που οδηγεί σε σημαντική διαφοροποίηση, ο Ορκωτός Ελεγκτής πρέπει  να αναγράψει σχετική παρατήρηση όπως αναφέρεται κατωτέρω στην περίπτωση Β2.  

Β1) Για τις ανέλεγκτες χρήσεις, αν Ορκωτός Ελεγκτής Λογιστής δεν αναγράψει παρατήρηση για μη σχηματισμό πρόβλεψης, πρέπει να έχει επαρκή τεκμηρίωση ότι δεν θα προκύψουν πρόσθετοι φόροι και η εταιρία να κάνει απλή αναφορά στις σημειώσεις ή το προσάρτημα για τις ανέλεγκτες χρήσεις όπου αναφέρει την εκτίμησή της ότι «Οι φόροι που ενδεχομένως προκύψουν δεν θα έχουν ουσιώδη επίδραση στις οικονομικές καταστάσεις».

Β2) Για τις ανέλεγκτες χρήσεις (δηλ. μέχρι 2011) αν δεν έχει σχηματισθεί σχετική πρόβλεψη, ενώ έπρεπε να σχηματιστεί, ο Ορκωτός Ελεγκτής Λογιστής πρέπει να αναγράψει την ακόλουθη παρατήρηση: 

«Δεν έχει σχηματιστεί πρόβλεψη για πρόσθετους φόρους και προσαυξήσεις σε σχέση με τις ανέλεγκτες φορολογικά χρήσεις 20ΧΧ έως 2011 το ύψος της οποίας δεν ήταν δυνατό να προσδιοριστεί στα πλαίσια του ελέγχου μας. Επιπλέον δεν έχει σχηματιστεί πρόβλεψη για την κάλυψη προστίμων που θα επιβληθούν στην εταιρεία, επειδή δεν αποδέχτηκε το φορολογικό έλεγχο των Ορκωτών Ελεγκτών Λογιστών που προβλέπεται από τις διατάξεις του άρθρου 82 παραγρ. 5 Ν. 2238/1994, το ύψος των οποίων κυμαίνεται από  10.000  έως  100.000 ευρώ.»»

